በደቡብ ክልል በተያዘው የበጀት ዓመት ከ200 ሺህ ለሚበልጡ ዜጎች የስራ ዕድል ይፈጠራል – ርእሰ መስተዳድሩ
አዲበባ፤ ሐምሌ 10/2005 (ዋኢማ) – በደቡብ ክልል በተያዘው የበጀት ዓመት በጥቃቅንና አነስተኛ ኢንተርፕራይዝ ልማት ዘርፍ ከ200 ሺህ ለሚበልጡ ዜጎች የስራ ዕድል ለመፍጠር ትኩረት ሰጥቶ እንደሚሰራ የክልሉ ርዕሰ መስተዳድር አስታወቁ፡፡ ርዕሰ መስተዳድሩ አቶ ደሴ ዳልኬ በክልሉ ምክር ቤት 4ኛ ዙር 7ኛ መደበኛ ጉባኤ ላይ እንደገለጹት በ2006 የበጀት ዓመት በክልሉ 14 ዞኖችና 4 ልዩ ወረዳዎች የሚገኙ ስራ አጥ ዜጎች በተለያዩ የስራ ዘርፎች ተደራጅቶ ወደ ስራ ይገባሉ፡፡ ከሚፈጠረው የስራ ዕድል ዉስጥ ከ50 በመቶ በላይ የሚሆኑት ቋሚ የስራ ዕድል የሚያገኙ ሲሆን ከመካከላቸዉም 94ሺህ 753 ያህሉ ሴቶች እንደሚሆኑ አመልክተዋል ። በክልሉ የስራ እድሉ ተጠቃሚ ከሚሆኑት ዉስጥ 95 ሺህ 800 ያህሉ በማኑፋክቸርንግ፣ በኮንስትራክሽን፣በከተማ ግብርና፣ በአገልግሎት መስኮችና በንግድ ዘርፍ የሚሰማሩ ሲሆን ሲሆን ቀሪዎቹ በክልሉ በሚካሄዱ ትላልቅ ፕሮጀክቶች ይሳተፋሉ ። ከሁለት ዓመት በፊት በስራ ላይ የዋለው አዲሱ የጥቃቅንና አነስተኛ ልማት ስትራቴጅ በህብረተሰቡ ዘንድ ከፍተኛ ግንዛቤ እየፈጠረ በመምጣቱ በክልሉ የሚገኙ ስራ አጥ ዜጎች በየትኛዉም የስራ ዘርፍ ለመሰማራት ከፍተኛ ፍላጎት እያሳዩ መምጣታቸዉን አመልክተዋል ። ለጥቃቅንና አነስተኛ ማህበራት የሚደረግላቸው ማንኛውም ዓይነት ድጋፍ ተጠናክሮ እንደሚቀጥል የተናገሩት ርዕሰ መስተዳድሩ በበጀት ዓመቱ ከ4ሺህ 200 በላይ አንቀሳቃሾችን ከአንድ ደረጃ ወደ ሌላ ደረጃ የማሸጋገር ስራ እንደሚከናወን ገልፀዋል፡፡ የጥቃቅንና አነስተኛ ኢንተርፕራይዞች የዕድገት ደረጃ በጠበቀ መልኩ በየደረጃው ምርጥ ተሞክሮዎችን በመቀመር ወጥነት ባለው መልኩ በመምራት በኢንዱስትሪ ልማቱ ዉጤት ለማስመዝገብ ትኩረት መሰጠቱን ርእሰ መስተዳድሩ በረፖርታቸዉ ላይ ገልጠዋል ።እንደ ኢዜአ ዘገባ በተለይም በማኑፋክቸረንግና ፣በኮንስትራክሽን ኢንዱስትሪ ዘርፍ ለተሰማሩ አንቀሳቃሾች ልዩ ድጋፍ ለማድረግና እቅዱ ስኬታማ እንዲሆን ከክልል እስከ ወረዳ የሚመለከታቸውን የሴክተር መስሪያ ቤቶች የያዘ የጋራ ፎረም መቋቋሙን አቶ ደሴ ተናግረዋል ፡፡